定叟弟生朝遣詩爲壽
作者：張栻
朝代：宋

paragraphs: 我昔在嚴城，惟子桂林思。
舊游復更踐，相望仍今茲。
行止不可期，會合何參差。
況乃近重九，清杯憶同持。
想子撫初度，難忘蓼莪詩。
而我獨東向，慇懃頌期頤。
祝子以愛身，永佩過庭規。
勉子事遠業，昔賢以爲師。
安車按節度，中道行逶迤。
他年老兄弟，鶴髮仍龐眉。
歲晚話平生，期以無媿辭。
及此良未易，兢兢願同之。